# Valsts pārbaudījumu organizēšanas procesa pilnveide

# Projekta apraksts (kopsavilkums)

Projekta “Valsts pārbaudījumu organizēšanas procesa pilnveide” apraksts (turpmāk – apraksts) ir izstrādāts, ņemot vērā darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” nosacījumus. Projekta “Valsts pārbaudījumu organizēšanas procesa pilnveide” virsmērķis ir veicināt darbības programmas „Izaugsme un nodarbinātība” SAM 2.2.1. pasākuma definēto rezultātu rādītāju sasniegšanu.

Projekta realizētājs ir Latvijas Republikas Izglītības un zinātnes ministrija. Projekts tiek realizēts sadarbībā ar projekta partneriem – Valsts izglītības un satura centru (turpmāk – VISC) un Valsts valodas centru (turpmāk – VVC). Projekta īstenošanā tiks iesaistītas: pašvaldības kā izglītības iestāžu dibinātājas un kā iesaistītās puses centralizēto eksāmenu un diagnosticējošo darbu un eksāmenu (turpmāk abi kopā – necentralizētie valsts pārbaudījumi) organizēšanas procesos; izglītības iestādes kā iesaistītās puses valsts pārbaudījumu, tai skaitā profesionālās kvalifikācijas eksāmenu organizēšanas procesos; Ārlietu ministrija (turpmāk – ĀM) kā puse, kuras telpās tiks attālināti kārtoti valsts valodas pārbaudījumi ārvalstīs; Valsts reģionālās attīstības aģentūra (turpmāk – VRAA) kā koplietošanas infrastruktūras (valsts informācijas sistēmu savietotājs, valsts pārvaldes pakalpojumu portāls www.latvija.lv, Latvijas atvērto datu portāls (https://data.gov.lv) u.c.) turētājs; Valsts sociālās apdrošināšanas aģentūra (turpmāk – VSAA) un Nodarbinātības valsts aģentūra (turpmāk – NVA) kā datu par bezdarbnieka statusu devēji.

**I. Projekta mērķi**

Projekts ir vērsts uz centralizēto eksāmenu un necentralizēto valsts pārbaudījumu, profesionālās kvalifikācijas eksāmenu un valsts valodas pārbaudījumu (turpmāk visi kopā – valsts pārbaudījumi) organizēšanas procesu pilnveidi, uzsākot virzību uz valsts pārbaudījumu kārtošanu elektroniski (turpmāk – e-vidē), un sekmēs šādu trīs būtiskāko mērķu sasniegšanu:

1) valsts pārbaudījumu organizēšanas procesu optimizācija, attīstot efektīvus un modernus risinājumus valsts pārbaudījumu organizēšanas procesu atbalstam, tai skaitā nodrošinot iespēju valsts pārbaudījumus vai to daļas kārtot e-vidē, uzlabojot informācijas apmaiņas un datu apstrādes iespējas;

2) publiskās pārvaldes pakalpojumu pilnveidošana, attīstot lietotājiem draudzīgus e-pakalpojumus;

3) informācijas noplūdes risku samazināšana, attīstot risinājumus, kas ierobežotu cilvēcisko faktoru valsts pārbaudījumu satura noplūdē valsts pārbaudījumu organizēšanas procesos.

**II. Darbības projekta mērķu sasniegšanai**

Projekta mērķu sasniegšanai tiks veiktas šādas darbības:

1. tiks izveidota Projekta pārvaldība komanda, kas nodrošinās Projekta vadības pasākumu veikšanu, koordinēs sadarbības partneru, tai skaitā Latvijas Lielo pilsētu asociācijas un Latvijas Pašvaldību savienības speciālistu, un citu iesaistīto pušu iesaisti Projektā un citu iesaistīto pušu iesaisti Projektā, organizēs Projektā paredzētos iepirkumus, veiks Projekta finanšu plūsmas plānošanu un kontroli, kā arī nodrošinās Projekta risku vadību;

2. tiks veikta Valsts pārbaudījumu informācijas sistēmas (turpmāk – Sistēma) pilnveidojumu tehniskās specifikācijas izstrāde, cieši sadarbojoties ar sadarbības partneriem (VISC, VVC) un iesaistītajām pusēm (pašvaldības, izglītības iestādes, ĀM, VRAA, VSAA, NVA). Tehniskās specifikācijas sagatavošanas aktivitātes ietvaros tiks veikta valsts pārbaudījumu organizēšanas nākotnes norises procesu un atbilstošo prasību definēšana, tai skaitā ņemot vērā ārvalstu prakses izpēti, VISC un IZM īstenoto projektu:

2.1. “Kompetenču pieeja mācību saturā” (projekts tiek īstenots kā ES fondu 2014.–2020.gada plānošanas perioda 8.3.1. specifiskā atbalsta mērķa “Attīstīt kompetenču pieejā balstītu vispārējās izglītības saturu” 8.3.1.1.pasākuma “Kompetenču pieejā balstīta vispārējās izglītības satura aprobācija un ieviešana” projekts Nr.8.3.1.1/16/I/002 “Kompetenču pieeja mācību saturā”);

2.2. “Nozaru kvalifikācijas sistēmas pilnveide profesionālās izglītības attīstībai un kvalitātes nodrošināšanai” (projekts tiek īstenots kā daļa no Darbības programmas „Izaugsme un nodarbinātība” 8.5.2. specifiskā atbalsta mērķa „Nodrošināt profesionālās izglītības atbilstību Eiropas kvalifikācijas ietvarstruktūrai” projekts Nr. 8.5.2.0/16/I/001 “Nozaru kvalifikācijas sistēmas pilnveide profesionālās izglītības attīstībai un kvalitātes nodrošināšanai”);

2.3. “Izglītības kvalitātes monitoringa sistēmas izveide” (Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmas “Izaugsme un nodarbinātība” 8.3.6.specifiskā atbalsta mērķa “Ieviest izglītības kvalitātes monitoringa sistēmu” 8.3.6.2.pasākuma “Izglītības kvalitātes monitoringa sistēmas izveide”, projekta Nr. 8.3.6.2/17/I/001)

rezultātus attiecībā uz valsts pārbaudījumu darbiem, kā arī ņemot vērā izglītības iestāžu tehnisko nodrošinājumu un tā plānoto attīstību, lai rezultātā nodrošinātu tādu valsts pārbaudījumu organizēšanas procesa ieviešanu un atbilstošu Sistēmas un tehniskā nodrošinājuma risinājumu, kas atbalstītu iespēju valsts pārbaudījumus vai noteiktas to daļas kārtot e-vidē izglītības iestādēs, atbilstoši to pieejamajam informācijas un komunikāciju tehnoloģiju nodrošinājumam; 3. tiks veikta Sistēmas pilnveidojumu izstrāde, kas tiks organizēta atbilstoši iteratīvajai (*Agile*) metodoloģijai, izstrādes procesā iesaistot sadarbības partnerus un iesaistītās puses, jo īpaši izglītības iestādes un pašvaldības. Sistēmas izstrādes aktivitātes ietvaros tiks veikta Sistēmas lietotāju un potenciālo lietotāju vajadzību analīze, lai nodrošinātu, ka gala rezultātā tiek izstrādāts Sistēmas tehniskais risinājums, kas atbilstu gala lietotāju vajadzībām un lietojamības standartiem un labajai praksei;

4. tiks veikta Sistēmas risinājuma ieviešana, kā ietvaros tiks veikta valsts valodas pārbaudījumu, kas organizēti no 1992. gada 1.janvāra līdz 2001. gada 31. janvārim digitalizācija, rezultātu datu migrācija un imports, Sistēmas lietotāju, jo īpaši, pedagogu, kas uzraudzīs un vadīs valsts pārbaudījumu organizēšanas procesa norisi izglītības iestādēs, un administratoru apmācības u.c. nepieciešamie ieviešanas pasākumi;

5. tiks nodrošināta Sistēmas pilnveidojumu izstrādes un ieviešanas kvalitātes kontrole, t.sk. neatkarīgs izstrādāto Sistēmas papildinājumu drošības un veiktspējas audits; 6. tiks nodrošināta nepieciešamo grozījumu normatīvajos aktos par valsts pārbaudes darbiem sagatavošana;

7. tiks nodrošināti Projekta informatīvie un publicitātes pasākumi.

**III. Projekta rezultāta rādītāji**

| **Nr.p.k.** | **Rezultāta rādītājs** | **Mērķis, kura izpilde tiek mērīta** | **Mēr-vie-nība** | **Sākot-nējā vērtība** | **Sasniedzamā vērtība divus gadus pēc projekta beigām** | **Sasniedzamā vērtība trīs gadus pēc projekta beigām** |
| --- | --- | --- | --- | --- | --- | --- |
|  | Personu, kas necentralizētos valsts pārbaudījumus kārtos e-vidē Sistēmā (diagnosticējošajiem darbiem, kuriem VISC nodrošinās šādu iespēju), īpatsvars. | 1. | % | 0 | 90 | 100 |
|  | Personu, kas centralizētos eksāmenus vai to daļas kārto e-vidē Sistēmā (centralizētajiem eksāmeniem, kuriem VISC nodrošinās šādu iespēju), īpatsvars. | 1. | % | 0 | 50 | 70 |
|  | Personu, kas profesionālās kvalifikācijas eksāmenu e-vidē kārtojamo daļu kārtos Sistēmā (profesionālās kvalifikācijas eksāmeniem, kuriem VISC nodrošinās šādu iespēju), īpatsvars. | 1. | % | 0 | 90 | 100 |
|  | Personu, kas valsts valodas pārbaudījumus kārtos e-vidē, īpatsvars. | 1. | % | 0 | 50 | 60 |
|  | Valsts pārvaldes iestāžu, kas pārbaudi par konkrētas personas valsts valodas pārbaudījuma nokārtošanu, veiktu elektroniski īpatsvars. | 1. | % | 0 | 50 | 90 |
|  | Iedzīvotāju, kas izmanto Projekta ietvaros izveidotos e-pakalpojumus sadarbībai ar VISC un iesniedz iesniegumu valsts valodas pārbaudījuma kārtošanai elektroniski, īpatsvars. | 2. | % | 0 | 30 | 50 |
|  | Gadījumu, kad ir apstiprināta informācijas noplūde par valsts pārbaudījumu darbu saturu (valsts pārbaudījumiem, kas pēc projekta īstenošanas tiks piedāvāti e-vidē), skaits. | 3. | Skaits | 3 | 0 | 0 |

**IV. Projekta iznākuma rādītāji**

| **Nr.** | **Iznākuma rādītājs** | **Mērvienība** | **Sasniedzamā vērtība projekta beigās** |
| --- | --- | --- | --- |
| 1. | Pilnveidoti publiskās pārvaldes pamatdarbības procesi | Skaits | 20 |
| 2. | Pilnveidoti publiskās pārvaldes pakalpojumi, tai skaitā: | Skaits | 3 |
| 2.1 | pilnveidoti esošie; | Skaits | 2 |
| 2.2. | izveidoti jauni. | Skaits | 1 |
| 3. | Publicētas atvērto datu kopas | Skaits | 12 |

**V. Saistība ar iepriekšējā plānošanas perioda projektiem, Projekta lietderība un ieguldījums specifiskā atbalsta mērķa (turpmāk – SAM) rezultāta rādītājos**

Sistēma tika izveidota Eiropas Savienības fondu 2007. – 2013. gada periodā Eiropas Reģionālās attīstības fonda darbības programmas “Infrastruktūra un pakalpojumi” papildinājuma 3.2.2.1.1. apakšaktivitātes “Informācijas sistēmu un elektronisko pakalpojumu attīstība” projekta “Valsts pārbaudījumu informācijas sistēmas 2. kārta” ietvaros (projekta Nr. 3DP/3.2.2.1.1/09/IPIA/IUMEPLS/020) un šobrīd tiek izmantota centralizēto eksāmenu un valsts valodas pārbaudījumu organizēšanas procesa atbalstam.

Projekta ietvaros īstenotie pasākumi turpina projekta “Valsts pārbaudījumu informācijas sistēmas 2. kārta” ietvaros veiktos pasākumus, sniedzot šādu ieguldījumu SAM rezultāta rādītājos:

**Tiks palielināts iedzīvotāju, kas izmanto e-pakalpojumus sadarbībai ar valsts institūcijām un iesniedz veidlapas elektroniski, īpatsvars**. Projekta ietvaros tiks izstrādāti e-pakalpojumi, kas ļaus iedzīvotājiem valsts pārvaldes pakalpojumu portālā www.latvija.lv pieteikties valsts valodas pārbaudījumu kārtošanai un apliecības par valsts valodas pārbaudījuma nokārtošanu, tai skaitā minētās apliecības dublikāta saņemšanai, veicot arī pakalpojuma apmaksu elektroniski, kā arī nodrošinās iespēju iegūt informāciju par valsts valodas pārbaudījumu rezultātiem. Atbilstoši rezultāta rādītājiem, ir plānots elektronisko iesniegumu īpatsvaru palielināt no pašlaik esošajiem 0% uz 50%.

**Tiks sniegts ieguldījums Latvijas reitinga Eiropas Komisijas Komunikācijas tīklu, satura un tehnoloģiju ģenerāldirektorāta atbalstītās iniciatīvas *ePSIplatform* ietvaros veidotajā atkalizmantošanas indeksā *PSI Scoreboard*** – Projekta ietvaros Latvijas atvērto datu portālā tiks publicētas 12 atvērto, atkalizmantojamo, datu kopas.

Projekts tiks realizēts līdz 2021. gada septembrim, pēc kā ir paredzēta pakāpeniska valsts pārbaudījumu ieviešana e-vidē 10 gadu periodā. Atbilstoši Projekta plānotajam budžetam, tā attiecināmās izmaksas ir 3,5 milj. *euro* (tai skaitā ERAF finansējums 2,975 milj. *euro*, valsts budžeta finansējums 0,525 milj. *euro*), papildu tam Sistēmas uzturēšanai paredzot 80 tūkst. *euro* gadā no Izglītības un zinātnes ministrijas budžeta programmā 07.00.00. “Informācijas un komunikāciju tehnoloģiju uzturēšana un attīstība” pieejamiem līdzekļiem Projekta īstenošanas laikā un 120 tūkst. *euro* katru gadu pēc Projekta pabeigšanas (kad Sistēmā būs ieviesta visa Projekta ietvaros paredzētā Sistēmas funkcionalitāte). Minētās izmaksas aprēķinātas balstoties uz esošajām Valsts pārbaudījumu informācijas sistēmas, kas izstrādāta Eiropas Savienības fondu 2007. – 2013. gada periodā Eiropas Reģionālās attīstības fonda darbības programmas “Infrastruktūra un pakalpojumi” papildinājuma 3.2.2.1.1. apakšaktivitātes “Informācijas sistēmu un elektronisko pakalpojumu attīstība” projekta “Valsts pārbaudījumu informācijas sistēmas 2. kārta” ietvaros, izmaksas proporcionāli pārrēķinot atbilstoši projekta “Valsts pārbaudījumu organizēšanas procesa pilnveide” apjomam. Kopā 13 gadu laikā, kas ir noteikts kā Projekta kopējais dzīves cikls, izstrādes un uzturēšanas izmaksas ir 4,90 milj. *euro*. Attiecīgos ieguldījumus atsver sociālekonomiskie ieguvumi, kuri tiks sasniegti līdz ar projekta realizāciju, un ir izklāstīti zemāk:

**1.** **Centralizēto eksāmenu veidlapu pavairošanas un piegādes procesa nodrošināšanas izmaksu samazinājums**. Atbilstoši esošajiem VISC aprēķiniem, centralizēto eksāmenu pavairošanas un piegādes izmaksas, kuras aptver procesos iesaistītā personāla atalgojumu, kā arī nepieciešamo materiāltehnisko nodrošinājumu sastāda 180 800 EUR gadā. Līdz ar Sistēmas ieviešanu būtiski tiks samazinātas izmaksas, kas ir attiecināmas uz centralizēto eksāmenu pavairošanai veicamajām darbībām un materiāliem. Indikatīvie aprēķini liecina, ka ietaupījums tiks sasniegts pakāpeniskā veidā, atbilstoši e-pārbaudījumu ieviešanas plānam sākot no 2023. gada, kad tiks uzsākta noteiktu centralizēto eksāmenu norises veikšana Sistēmā. Atbilstoši veiktajiem aprēķiniem, ikgadējais ietaupījums varētu veidot 12,5% jeb 22 600 EUR pirmajos trīs Sistēmas izmantošanas gados un 19% jeb 34 242 EUR laika periodā sākot no 2026. gada, to lielākoties nodrošinot, samazinot nepieciešamo papīra izdruku apjomus, kuru kopējās izmaksas esošajā situācijā sastāda 42 780 EUR gadā. Sasniedzot attiecīgo ietaupījumu 8 gadu laikā pēc Sistēmas pilnvērtīgas ieviešanas produktīvajā lietošanā, tiktu nodrošināts ietaupījums 239 010 EUR apjomā.

**2.** **Centralizēto eksāmenu vērtēšanas pasākumu īstenošana**. Atbilstoši esošajiem VISC aprēķiniem, centralizēto eksāmenu vērtēšanas pasākumu ikgadējās izmaksas sastāda 113 610 EUR, kuras veido vērtēšanas procesā iesaistītajām personām izmaksātā atlīdzība un ar to saistītās nodokļu izmaksas. Ņemot vērā, ka līdz ar Sistēmas ieviešanu tiktu būtiski samazināts centralizēto eksāmenu darbu sadaļu apjoms, kura vērtēšanā ir nepieciešams iesaistīt cilvēkresursus, to aizstāj ar automatizētām pārbaudēm Sistēmas līmenī, tiek sagaidīts, ka piesaistāmo ekspertu atlīdzības apjoms varētu tikt samazināts vismaz par 1/3 jeb 33% pirmajos trīs gados pēc Sistēmas izmantošanas uzsākšanas un par 1/2 tālākajā laika periodā sākot no 2026. gada. Attiecīgais samazinājums 37 490 EUR apjomā pirmo trīs gadu laikā, un 56 805 EUR apjomā turpmākajos gados, veidos kopējo ietaupījumu 396 495 EUR 8 gadu laikā pēc Sistēmas pilnvērtīgas ieviešanas produktīvajā lietošanā.

**3.** **Valsts valodas pārbaudījuma organizēšanas procesu īstenošana**. Atbilstoši esošajiem VISC datiem, esošajā situācijā valsts valodas pārbaudījumu ikgadējās izmaksas sastāda 65 720 EUR, ko veido attiecīgajos procesos iesaistītā personāla atlīdzība, materiāltehniskā nodrošinājuma pieejamība, nepieciešamo pārbaudes materiālu pavairošana. Ņemot vērā, ka attiecīgos procesus līdz ar Sistēmas ieviešanu ir plānots pilnībā elektronizēt, esošie aprēķini liecina, ka kopējās procesu izmaksas varētu tikt samazinātas par 58,5% jeb 38 440 EUR, samazinot personāla atlīdzības izmaksas par 1,5 slodzi jeb ~15 000 EUR gadā, izbraukumu sesiju veikšanas izmaksas, kurās pārbaudes tiek organizētas ārpus valsts teritorijas tajās dalību ņemot VISC atbildīgajam personām par ~ 10 000 EUR, kā arī papīra formāta dokumentu aprites izmaksas, kuras ietvar nepieciešamo pieteikumu dokumentu apstrādi, atbilžu sūtīšanu par pārbaužu rezultātiem, kā arī apliecību izgatavošanu – kopā ~ 13 440 EUR. Attiecīgais ieguvums tiktu iegūts pakāpeniski, atbilstoši Sistēmas izmantošanas uzsākšanai no 2022. gada vidus. Attiecīgais ieguvums veidotu ietaupījumu 326 740 EUR apmērā 9 gadu laikā pēc Sistēmas pilnvērtīgas ieviešanas produktīvajā lietošanā.

**4.** **Iespējamo pārsūdzību gadījumu samazinājums**. Katru gadu personas, kuras ir kārtojušas valsts pārbaudījumus un nav apmierinātas ar saņemto novērtējumu, vēršas ar iesniegumiem veikt atkārtotu to darbu novērtēšanu. Attiecīgo iesniegumu apjoms katra gada ietvaros ir mainīgs, tomēr nereti tuvojas vismaz 100 iesniegumu robežai. Katra attiecīgā gadījuma izvērtēšana un atkārtotas vērtēšanas procesa īstenošana prasa noteiktas izmaksas, kuras atšķiras, ņemot vērā konkrētā iesnieguma būtību. Indikatīvi vidēji vērtējot viena pārsūdzības gadījuma kopējās izmaksas sastāda ~200 EUR, kurās ietilpst gan pārvērtēšanā iesaistīto ekspertu atlīdzības nodrošināšana, gan procesa vadība sākot no iesnieguma izskatīšanas brīža, līdz atbildes sniegšanai tā pieteicējam. Līdz ar to attiecīgā procesa kopējās izmaksas gadā sastāda 20 000 EUR. Līdz ar sistēmas ieviešanu, ņemot vērā nodrošināto automatizācijas līmeni, pārsūdzību apjomam būtu būtiski jāsamazinās. Esošajā situācijā paredzamais samazinājuma līmenis tiek pieņemts 50% apjomā, kā rezultātā katru gadu tiktu sasniegts ietaupījums 10 000 EUR apmērā, kas 8 gadu periodā pēc sistēmas ieviešanas produktīvajā lietošanā veido 80 000 EUR.

**5.** **Laika ekonomija valsts pārbaudījumu rezultātu analīzei**. Valsts pārbaudījumu darbu rezultāti ir viens no būtiskākajiem nosacījumiem tālāko plānošanas pasākumu veikšanai attiecībā uz izglītības iestādes darbības nodrošināšanu, jo norāda uz iespējamajām nepilnībām mācību procesa īstenošanā, noteiktu jautājumu apskatē un saistītajiem nosacījumiem. Katru gadu izglītības iestādes patērē ievērojamus laika resursus datu apkopošanai un analīzes veikšanai par iepriekšējo gadu mācību rezultātiem, to izmaiņām salīdzinājumā ar iepriekšējiem gadiem un citiem saistītajiem jautājumiem. Attiecīgās informācijas analīze esošajā situācijā nereti tiek veikta īstenojot liela apjoma manuāla darbu attiecībā uz nepieciešamo atskaišu sagatavošanu un korelāciju meklēšanu vairāku gadu griezumā. Līdz ar Sistēmas ieviešanu attiecīgās analīzes darbības būs īstenojamas tās ietvaros, tādējādi būtiski samazinot nepieciešamos laika resursus izglītības iestādēm un arī pašvaldībām, kuras ir iesaistītas izglītības īstenošanas nodrošināšanā. Indikatīvie aprēķini liecina, ka kopējais laika ietaupījums izglītības iestādēs un pašvaldībās var sastādīt 28 darba stundas katrā organizācijā gada ietvaros. Ņemot vērā, ka Latvijā ir 110 novadu pašvaldības un 9 republikas pilsētas (kopā 119) kā arī 1066 vispārizglītojošās un profesionālās izglītības iestādes, kas ir iesaistīta centralizēto un necentralizēto valsts pārbaudījumu un profesionālās kvalifikācijas eksāmenu īstenošanā, kopējā laika ekonomija var sasniegt 33 180 darba stundas gadā. Pieņemot, ka vienas darba stundas vidējās izmaksas ir 5,40 EUR, tad attiecīgā laika ekonomija sniedz finansiālo ieguvumu 179 172 EUR gadā jeb 1 433 376 EUR 8 gadu periodā pēc Sistēmas izmantošanas uzsākšanas.

**6.** **Necentralizēto valsts pārbaudījumu veidlapu pavairošanas (organizē izglītības iestādes) izmaksu samazinājums**. Līdzīgi kā centralizēto eksāmenu gadījumā, arī necentralizēto valsts pārbaudījumu organizēšanā ļoti būtiskas izmaksas veido attiecīgo pārbaudes darbu pavairošanas nodrošināšana, kas tiek īstenota izglītības iestādēs. Ņemot vērā, ka necentralizēto valsts pārbaudījumu darbu apjoms pārsniedz centralizēto eksāmenu darbu apjomu (darbu skaits centralizētajiem eksāmeniem ir ~52000 bet necentralizētajiem ~203000), tad arī kopējais ietaupījums ir plānots lielāks. Atbilstoši indikatīvajiem aprēķiniem, katras izglītības iestādes iespējamā ekonomija uz pavairošanas pasākumu veikšanu sastādītu vismaz 150 EUR gadā, kas veido kopējo ikgadējo ietaupījumu 147 150 EUR gadā, ņemot vērā, ka kopumā ir 981 izglītības iestādes. Attiecīgi 8 gadu periodā kopējais ietaupījums veidojas 1 177 200 EUR.

**7. Necentralizēto valsts pārbaudījumu vērtēšana pasākumu īstenošanas (veic izglītības iestādes) izmaksu samazinājums**. Necentralizēto valsts pārbaudījumu vērtēšanas pasākumu īstenošana esošajā situācijā tiek īstenota pašās izglītības iestādēs, tajās iesaistot attiecīgās iestādes darbiniekus. Līdz ar Sistēmas ieviešanu būtiski tiks samazināts arī necentralizēto valsts pārbaudījumu apjoms, kuru labošana būtu veicama manuālā veidā, tādā veidā samazinot arī kopējās šī procesa izmaksas. Potenciālā izmaksu ekonomija, attiecībā uz necentralizētajiem valsts pārbaudījumiem ir noteikta, piemērojot identisku samazinājuma koeficientu kā centralizēto eksāmenu gadījumā, sākot no 2026. gada, kur uz 52000 centralizēto eksāmenu darbiem plānotais ikgadējais ietaupījums ir novērtēts 56 805 EUR apmērā, jeb 1,092 EUR uz vienu pārbaudes darbu. Ņemot vērā, ka kopumā gadā necentralizēto valsts pārbaudījumu darbu apjoms sastāda 203 000, tad ikgadējais ietaupījums to vērtēšanas pasākumu veikšanai sastādītu 221 676 EUR jeb 1 773 408 EUR 8 gadu periodā pēc Sistēmas ieviešanas produktīvajā lietošanā.

**8. Laika ekonomija informācijas sniegšanai par valsts valodas pārbaudījumu kārtotājiem**. Esošajā situācijā gadījumos, kad personai vai kādai organizācijai ir nepieciešama informācija par personas valsts valodas pārbaudījuma nokārtošanu, tai ar iesniegumu ir nepieciešams griezties VISC. VISC esošajā situācijā ir pieejama informācija par valsts valodas pārbaudījumu kārtotājiem no 2001. gada 1. februāra. Ja persona valsts valodas pārbaudījumu ir kārtojusi pirms līdz 2001. gada 1. februāra, VISC ir jāraksta iesniegums VVC, kas bija atbildīgā iestāde par valsts valodas pārbaudījumu organizēšanu no 1992. līdz 2001. gada 31. janvārim un kuras arhīvā ir pieejami dati par valsts valodas pārbaudījumu kārtotājiem šajā laika periodā. VVC, atbilstoši pieprasījumam, veic iesnieguma apstrādi, kas ietver meklēšanas pasākumus arhīvā, atbildes vēstules sagatavošanu un saskaņošanu, pārbaudījuma protokola skenēšanu un pievienošanu, reģistrēšanu lietvedībā u.c., kur kopējā iesnieguma apstrāde aizņem ~ 1 mēnesi, no kā, atbilstoši veiktajam novērtējumam, “tīrais” laiks pieteikuma apstrādei par vienu personu aizņem vidēji 8 darba stundas. Ņemot vērā, ka vidēji gadā tiek apstrādāti pieteikumi par 320 personām, līdz ar Sistēmas ieviešanu, attiecīgā informācija būs pieejama tās ietvaros elektroniskā veidā, kā rezultātā šādu pieteikumu apstrāde no VVC puses vairs nebūs veicama. Pieņemot, ka vienas darba stundas vidējās izmaksas ir 5,40 EUR, gada laikā tiks ietaupītas 2560 darba stundas, un kopējais ekonomiskais ietaupījums gada laikā veido 13 824 EUR (6 912 EUR pirmā gada laikā, kad Sistēma tiks izmantota, sākot no gada otrās puses) jeb 117 504 EUR 9 gadu periodā pēc Sistēmas ieviešanas produktīvajā lietošanā.

Atbilstoši veiktajiem indikatīvajiem Projekta ieguvumu un izdevumu analīzes aprēķiniem, visā Projekta dzīves ciklā (13 gadi) tā ieguvumu un izmaksu attiecība veido 1,14. Tas nozīmē, ka katrs ieguldītais (ar fiskālo korekciju koriģētais) 1 *euro* Projekta rezultātā spēs ģenerēt sociāli ekonomisko efektu 1,14 *euro* vērtībā, kas liecina par Projekta sociālo nozīmīgumu un tā ekonomisko vērtību.